Adrian Țuțuianu și Marian Neacșu au fost excluși din PSD / Cei doi acuză o ”decizie nedreaptă” și o ”execuție publică” / Stănescu: Cea mai mare greșeală luată de conducerea partidului

Președintele PSD Dâmbovița, Adrian Țuțuianu, și secretarul general al PSD, Marian Neacșu, au fost excluși luni din partid. Decizia a fost luată în ședința CEx, cu 53 de voturi ”pentru” și 9 voturi ”împotrivă”.

Anunțul a fost făcut chiar de Adrian Țuțuianu la plecarea de la ședință, el precizând că decizia este una nedreaptă, care sancţionează un delict de opinie.

La rândul său, Marian Neacşu a declarat că este vorba despre o execuţie publică și a anunţat că, împreună cu Țuțuianu, va face contestaţie împotriva deciziei de excludere.

„Bineînţeles că vom face o contestaţie, pentru că este o execuţie publică fără niciun sens. Nu ni s-a adus niciun fel de argument decât elucubraţii, afirmaţii fără niciun fel de temei, am devenit pe nepusă masă şi trădătorii partidului, şi oamenii care negociau pe ascuns cu altcineva. E foarte interesant cum am reuşit să trec dintr-o extremă în alta, în opinia altora”, a declarat Marian Neacşu, care susţine că la baza deciziei au stat nişte „motivaţii aiuritoare”.

Potrivit acestuia, nici el, nici semnatarii scrisorii anti-Dragnea nu au avut vreo intenţie să voteze împotriva Guvernului.

„Noi am fost şi vom rămâne – nu vom mai rămâne – soldaţi credincioşi şi serioşi ai partidului. Nu o să luptăm împotriva partidului. Asta este o problemă (n.r. – excluderea) pe care o vom analiza noi şi colegii noştri, dacă vor mai fi alături de noi, şi vom lua deciziile corespunzătoare”, a arătat Marian Neacşu.

La rândul său, Adrian Ţuţuianu afirmă că acesta este un moment dificil, care era însă de anticipat, precizând că decizia privind excluderea sa a fost luată în ziua în care se împlinesc 20 de ani de când el a intrat în PSD – ca purtător de cuvânt în judeţul Dâmboviţa.

„Iată că după 20 de ani s-au găsit nişte colegi să-mi spună că n-aş fi servit corespunzător interesele acestui partid. (…) Cred că este o greşeală majoră şi cred că decizia de astăzi nu face altceva decât să arate că în PSD este sancţionat delictul de opinie. Eu m-am exprimat în cadrul partidului cu privire la ceea ce am avut de reproşat şi conducerii partidului, şi Guvernului. N-am văzut astăzi decât, aşa, timid pe cineva să condamne faptul că un om este înregistrat în interiorul PSD şi acele discuţii care sunt, până la urmă, într-o structură de partid sunt aduse în piaţa publică de oameni care sunt interesaţi să strice lucrurile într-o organizaţie. În al doilea rând, nu mi-am propus niciodată să ascund anumite lucruri care nu merg”, a explicat senatorul PSD poziţia sa.

Ţuţuianu apreciază că PSD se îndreaptă într-o direcţie greşită.

„Şi mai cred că un vot nu înseamnă neapărat că cei care au pierdut, cum suntem noi astăzi, nu au dreptate. Rămâne ca timpul să arate dacă noi am avut dreptate sau cei care au votat astăzi pentru excluderea noastră. Vom contesta – sunt căile statutare, comisie de etică, congres şi, potrivit CCR, în justiţie. (…) A vorbi despre problemele unui partid nu înseamnă a fi împotriva partidului; niciodată – nici eu, nici domnul Neacşu, nici altcineva din grupul de contestatari – nu am sprijinit vreo acţiune împotriva PSD”, a adăugat Adrian Ţuţuianu.

Vicepremierul Paul Stănescu susţine că PSD a făcut „o mare greşeală” prin decizia de excludere a senatorului Adrian Ţuţuianu şi a secretarului general al partidului Marian Neacşu.

„Cred că partidul a făcut o mare greşeală astăzi, poate cea mai mare greşeală pe care a făcut-o conducerea partidului astăzi. Eu sunt lângă doi colegi care au muncit în acest partid, care au merite deosebite. Niciodată nu au avut o acţiune împotriva Partidului Social Democrat şi, de aceea, eu chiar sunt lângă ei şi consider că e o mare greşeală”, a afirmat Stănescu.

El a făcut această declaraţie alături de Adrian Ţuţuianu şi de Marian Neacşu, care au părăsit şedinţa Comitetului Executiv al PSD, în care s-a decis excluderea, înainte de finalizarea acesteia. Întrebat dacă se aşteaptă să fie următoarea „victimă” la viitoarea şedinţă a Comitetului Executiv, Stănescu a replicat: „Nu am nicio problemă”.

Deși din nucleul dur al puciștilor anti-Dragnea fac parte și Paul Stănescu, Marcel Ciolacu, Mihai Tudose, Ion Mocioalcă și Gabriela Firea, doar Țuțuianu și Neacșu au fost dați afară din partid.

Anterior, Liviu Dragnea a spus că ședința CEx va fi una neplăcută, dar necesară.

“Acum o să mergem la Comitetul Executiv Naţional, unde va fi o şedinţă, din păcate, neplăcută, dar – aşa cum au spus majoritatea colegilor – necesară. Vorbim după Comitetul Executiv Naţional. O să propunem mai mulţi să închidem toată această perioadă în care colegi din partid au uneltit, au negociat pentru ca Guvernul PSD să pice. Aşa ceva nu se poate întâmpla”, a arătat el.